– Мой уласны досвед складаецца з шасці зорных паходаў, і калі б прапанавалі выбраць з іх той, які адбіўся ў памяці найвыразней, я б разгубіўся. Вядома,падчас усіх вандровак былі і больш, і менш запамінальныя хвіліны, але кожная з іх стала асаблівым этапам майго жыцця і навучыла вельмі важным рэчам. Напрыклад, на першым курсе, калі мне прапанавалі пайсці ў 48-ы Зорны паход, адчуванні былі вельмі супярэчлівымі (зараз я магу звязаць гэта са звычайнымі перажываннямі напярэдадні чагосьці невядомага). Аднак людзі, якія былі побач са мной, паказалі, што ўсе вяршыні могуць пакарыцца, калі побач сапраўдная каманда. Гэту ісціну я памятаю і сёння.